**Ari Lahti** (s. 15. maaliskuuta 1963 Leppävirta) on rahoituskonserni Icecapitalin perustajaosakas ja toimitusjohtaja, sekä Kuopion Palloseuran pääomistaja. Hän on toiminut Suomen Palloliiton puheenjohtajana tammikuusta 2018 alkaen. Koulutukseltaan Lahti on valtiotieteen lisensiaatti.

Lahden nykyisiin luottamustehtäviin kuuluvat Wulff-yhtiöiden (ent. Beltton) hallituksen puheenjohtajuus (2000–) sekä Veikkauksen hallituksen jäsenyys (2002–). Hän on toiminut aikaisemmin muun muassa Veikkausliigaa hallinnoivan Jalkapalloliiga ry:n hallituksen puheenjohtajana sekä Helsingin Arvopaperipörssin hallituksessa. Maaliskuussa 2010 Lahdesta tuli myös Turo Tailorin vähemmistöosakas.

Lahti oli vuosina 2013–2018 mukana Nelosen Leijonan luola -tv-ohjelmassa yhtenä sijoittajana.

Elämäkerta
----------

### Nuoruus

Lahti on syntynyt Sorsakoskella, jossa hänen isänsä työskenteli Hackmanilla. Sorsakoskelta perhe muutti pian Leppävirralle, jossa Lahti kävi ala-asteen. Tämän jälkeen perhe siirtyi Kuopioon, jossa Lahti kävi Minna Canthin koulussa yläasteen ja vuoden lukiota, ennen kuin lähti 1977 suorittamaan stipendin turvin kansainvälisen IB-lukiotutkinnon Atlantic Collegessa Walesin Cardiffissa.

Lahti palasi Walesistä Suomeen opiskelemaan kansantaloutta ja oikeustiedettä Helsingin yliopistossa. Hän valmistui valtiotieteiden maisteriksi vuonna 1987 pääaineenaan kansantaloustiede. Valtiotieteiden lisensiaatiksi Lahti valmistui vuonna 1990.

### Liike-elämä

Lahti työskenteli Suomen Pankissa ekonomistina vuosina 1985-1988. Suomen pankkiyhdistyksessä hän toimi ekonomistina 1988-1990. Hän työskenteli Pankkiiriliike Protoksen tutkimusjohtajana vuodesta 1990, kunnes yleni sen toimitusjohtajaksi vuonna 1992.

Björn Wahlroosin omistama Mandatum osti Protoksen 50 miljoonan markan kauppahinnalla vuonna 1998 ja Lahti nousi uuden, arvopaperiliiketoiminnasta vastaavan Mandatum Pankkiiriliike Oy:n toimitusjohtajaksi sekä Mandatumin johtoryhmän jäseneksi.

Lahti oli perustamassa vuonna 1999 Icecapital Pankkiiriliikettä. Hän on toiminut yhtiön toimitusjohtajana vuodesta 1999 alkaen.

### Jalkapallo

Lahdella ei itsellään ole kilpataustaa jalkapallossa. Hän kertoo perineensä urheiluinnostuksen isältään, joka oli aikoinaan SM-sarjatason painija. Kuopiossa kuvioihin tuli jalkapallo, ja Olli Rehn veti hänet mukaan jalkapallon järjestötoimintaan. Rehn oli Lahden edeltäjä Jalkapalloliiga ry:n hallituksen puheenjohtajana.

Lahti on toiminut pitkään jalkapallon parissa. Kuopion Palloseura Oy:n hallituksen lisäksi hän on toiminut myös Veikkausliigaa hallinnoivan Jalkapalloliiga ry:n hallituksen puheenjohtajana (1997–2000).

Kun Kuopion Palloseura oli talousvaikeuksissa 1990-luvun lopussa, Lahti lähti perustamaan KuPS Oy:tä (1998). Hänen käsiinsä päätyi 20–25 % uuden yhtiön osakkeista ja hallituspaikka.

Vuoden 2006 lopussa Lahti pelasti Kuopion Palloseura Oy:n toistamiseen yhtiötä uhanneelta konkurssilta sijoittamalla yhtiöön yli 200 000 euroa aikaisempien sijoituksensa lisäksi (antoi merkintätakauksen koko osakeannin osalta). Lisäinvestoinnin myötä hänestä tuli yhtiön suurin omistaja ja sen hallituksen puheenjohtaja. Hän omistaa osakkeista 94,98 %, 5 % omistaa Jukka Pitkänen ja loput 0,02 % omistaa 30 pienosakasta – toisin sanoen ennen kyseistä rahoituskierrosta osakkeita omistaneet muut henkilöt. Sijoitustaan KuPSiin Lahti kuvaili "pikkupojan unelmaksi".

Vuonna 2009 Lahti oli Suomen Palloliiton puheenjohtajavaalin ehdokasasettelun kärkinimien joukossa. Hän kuitenkin päätti vetäytyä kisasta Sauli Niinistön ehdokkuuden vahvistuttua. Tässä yhteydessä Lahti tuki julkisesti Niinistöä puheenjohtajaksi.

Luottamustehtäviä
-----------------

**Liike-elämä**

* Veikkauksen hallituksen jäsen ja varapuheenjohtaja (2002-2012)
* Wulff-Yhtiöiden hallituksen puheenjohtaja (2000-2010)
* Scandinavian Tailor Groupin hallituksen jäsen (2010-)

**Urheilu**

* Suomen Palloliiton puheenjohtaja (2018-)
* Veikkausliigan (Jalkapalloliiga ry) hallituksen puheenjohtaja (1997-2001) ja varapuheenjohtaja (2008-2018)
* Kuopion Palloseuran hallituksen puheenjohtaja (2007-2018)

**Kulttuuri**

* Guggenheim Helsingin tukisäätiön hallituksen puheenjohtaja (2014-2019)
* Elo-säätiön hallituksen jäsen

Yksityiselämä
-------------

Lahti on naimisissa ja hänellä on kahdesta liitosta neljä lasta. Hän asuu Helsingissä.

Jalkapallon lisäksi Lahti harrastaa golfia.

Lähteet
-------

1. ↑  Ari Lahti - Rotten Tomatoes *www.rottentomatoes.com*. Viitattu 17.12.2023. (englanniksi)
2. 1 2 3 4 5 6 7 8 9 10 11 12 13 14  Heiskanen, Markku: Rahaa mennyt 400 000 – 500 000.  *Viikkosavo*, 18.4.2007, s. 19. Artikkelin verkkoversio (pdf). Viitattu 5.12.2008.  (Arkistoitu – Internet Archive)
3. ↑  Rantanen, Esko: Aktia ja Icecapital ahnaina *Talouselämä*. Viitattu 6.12.2008. [vanhentunut linkki]
4. 1 2 3  Ari Lahti Icecapital.  Arkistoitu 24.6.2003. Viitattu 5.12.2008.
5. ↑  Liittohallitus, Palloliitto (Arkistoitu – Internet Archive) 10.3.2018
6. 1 2  hallitus ja corporate governance Beltton.fi:  Wulff-yhtiöt Oyj. Viitattu 6.12.2008. [vanhentunut linkki]
7. 1 2 3  Ari Lahti seuraa Olli Rehniä jalkapalloliigan puheenjohtajaja *Turun Sanomat*.  6.11.1997. Viitattu 5.12.2008. [vanhentunut linkki]
8. ↑  Toimiva johto ostaa Turo Tailorin Turo Tailor.  Arkistoitu 3.5.2011. Viitattu 15.3.2010.
9. ↑  Tässä ovat uudet leijonat! Heillä on rahaa, raudan lujaa bisnesosaamista, mutta vain hetki aikaa sinulle *Nelonen.fi*. Viitattu 5.4.2020. (englanniksi)
10. 1 2  Suomalaismiljonääri tajusi ratkaisevan asian jättijahdin vierellä: "Ei ikinä kannata lähteä tähän kilpaan mukaan" – Suomi-futiksen pomoksi noussut Ari Lahti lähti rinkka selässä Helsinkiin *www.iltalehti.fi*. Viitattu 17.12.2023.
11. ↑  Kati Juurus: Mandatum Pankki ostaa pankkiiriliike Protoksen *Helsingin Sanomat*.  13.8.1998. Viitattu 17.12.2023.
12. ↑  Icecapital-konserni Icecapital.  Arkistoitu 3.11.2007. Viitattu 5.12.2008.
13. ↑  Mandatum Pankkiiriliikkeen johtoon Jaakko Niemelä – Ari Lahti erosi *Taloussanomat*.  13.8.1999. Viitattu 5.12.2008. [vanhentunut linkki]
14. 1 2  Ari Lahti pelastaa KuPS:n osakeyhtiön *Turun Sanomat*.  2.12.2006. Viitattu 5.12.2008.
15. ↑  Ari Lahti pelastaa KuPS Oy:n  1.12.2006. Suomen Palloliitto Itä-Suomen piiri. Viitattu 5.12.2008. [vanhentunut linkki]
16. ↑  Koistinen, Wesa: Ari Lahti seisoo jämäkästi KuPS:n takana *Savon Sanomat*.  15.10.2008. Viitattu 5.12.2008. [vanhentunut linkki]
17. ↑  Palloliiton pj-kilpa: Lahti vetäytyi, Enckelman haastaa yhä Niinistön *Helsingin Sanomat*.  24.8.2009. Viitattu 1.9.2009.
18. ↑  Henkilökuva: Uuden ajan enkeli – sijoittaja Ari Lahti uskoo yksityisen rahan parantavaan voimaan *Yle Uutiset*.  10.10.2015. Viitattu 17.12.2023.

  

Suomen Palloliiton puheenjohtajat
Walter Flander (1907–1908) |
John Catani (1909) |
Uno Westerholm (1910–1911) |
Carolus Lindberg (1912) |
Walter Qvist (1913–1917) |
Erik von Frenckell (1918–1952)  

Juuso Walden (1953–1963) |
Osmo P. Karttunen (1963–1974) |
Ove H. Rehn (1974–1975) |
Jouko Loikkanen (1975–1983) |
Lauri Pöyhönen (1983–1987) |
Pentti Seppälä (1987–1997)  

Pekka Hämäläinen (1997–2009) |
Sauli Niinistö (2009–2012) |
Markku Lehtola, vt. (2012) |
Pertti Alaja (2012–2017) |
Markku Lehtola, vt. (2017–2018) |
Ari Lahti (2018–)